சிறப்பு சேவைகள் மற்றும் கட்டுரைகள்
ராஜ்ஷாஹி பல்கலைக்கழகம், பங்களாதேஷின் கொள்கை ஆராய்ச்சி மையத்துடன் பாண்டிச்சேரி பல்கலைக்கழகம் புரிந்துணர்வு ஒப்பந்தம்
ராஜ்ஷாஹியில் உள்ள ராஜ்ஷாஹி பல்கலைக்கழகம் மற்றும் பங்களாதேஷின் கொள்கை ஆராய்ச்சி மையத்துடன் இணைந்து பாண்டிச்சேரி பல்கலைக்கழகம் புரிந்துணர்வு ஒப்பந்தத்தில் கையெழுத்திட்டுள்ளது. ராஜ்ஷாஹி பல்கலைக்கழகம் பங்களாதேஷின் மிகப்பெரிய பல்கலைக்கழகங்களில் ஒன்றாகும், மேலும் நாட்டின் வடக்கு பிராந்தியத்தில் மிக உயர்ந்த கல்வியை வழங்கும் மிகப்பெரிய பல்கலைக்கழகமாகும். இப்பழமையான பல்கலைக்கழகம், ஜூலை 6, 1953-ஆம் ஆண்டு நிறுவப்பட்டது. கடந்த அறுபது ஆண்டுகளுக்கு மேலாக இப்பல்கலைக்கழகம் உயர் கல்வி மற்றும் ஆராய்ச்சியில் சிறந்து விளங்குகிறது. இந்தப் புரிந்துணர்வு ஒப்பந்தம் பங்களாதேஷின் கொள்கை ஆராய்ச்சி மையம், ராஜ்ஷாஹி பல்கலைக்கழகம் மற்றும் பாண்டிச்சேரி பல்கலைக்கழகம் இடையே செயல்படுத்தப்படுகிறது. பங்களாதேஷின் கொள்கை ஆராய்ச்சி மையமானது மூலதனச் சந்தை, சுற்றுலாவில் காலநிலை மாற்றத்தின் தாக்கம், சுற்றுலாத்துறை சந்தைப்படுத்தல் உத்திகள், பேரிடர் மேலாண்மை, பேரிடர் குறைப்பு போன்ற சமகாலப் பிரச்சினைகள் பற்றிய ஆராய்ச்சிகளை நடத்துவதில் சிறந்து விளங்குகின்ற நிறுவனமாகும். இது பாடத்திட்ட உள்ளடக்கங்கள், கற்பித்தல் நுட்பங்கள் மற்றும் கல்வி நிறுவனங்களுக்கான முறைமைகளையும் உருவாக்குகின்ற நிறுவனமாகவும் திகழ்கின்றது.
புதுச்சேரி பல்கலைக்கழகத்தின் துணைவேந்தர் பேராசிரியர் குர்மீத் சிங், ராஜ்ஷாஹி பல்கலைக்கழகத்தின் துணைவேந்தர் பேராசிரியர் டாக்டர் கோலம் ஷாஹிர் சத்தார், ராஜ்ஷாஹி பல்கலைக்கழகத்தின் கலைப்புலத்தின் தலைவர் பேராசிரியர் டாக்டர் முகமது ஃபாஸ்லுல் ஹக் மற்றும் புதுவைப் பல்கலைக்கழகப் பேராசிரியர் வெங்கட ராவ் ஆகியோர் முன்னிலையில் பி.ஆர்.சி  தலைவர் பேராசிரியர் அக்பருதீன் அகமது அவர்கள் 2022 நவம்பர் 14 அன்று கையெழுத்திட்டார். இந்த ஒப்பந்தமானது ஆராய்ச்சி மற்றும் கண்டுபிடிப்புகள் / மாணவர்கள், ஆராய்ச்சி அறிஞர்கள் மற்றும் பேராசிரியர்களின் பரிமாற்றம்/ வேலைவாய்ப்பு / கூட்டுத் திட்டங்கள் / கூட்டு ஆலோசனை / பயிற்சி திட்டங்கள் போன்றவற்றை இரு நிறுவனங்களும் ஒப்புக்கொண்டபடி செயல்படுத்துவதற்காகவும் இவை போன்ற பிற தொடர்புடைய நடவடிக்கைகளைச் செயல்படுத்த ஒரு பொதுவான தளத்தைக் கொண்டிருக்க வேண்டும் என்பதற்காவும் மேற்கொள்ளப்பட்டது.
பேராசிரியர் குர்மீத் சிங் அவர்களின் நிறைவு விழா சிறப்புரை
புரிந்துணர்வு ஒப்பந்தத்தில் கையெழுத்திடும் நிகழ்வைத் தொடர்ந்து, "கலை மற்றும் மானுடவியல் சூழல்களும் சிக்கல்களும்" என்ற இரண்டாவது சர்வதேச மாநாட்டின் நிறைவுவிழாவில் பேராசிரியர் குர்மீத் சிங் அவர்கள் சிறப்புரையாற்றினார். அவரது உரையில் ஆசிய நாடுகளுக்கிடையே உலகின் சிறந்த ஆராய்ச்சிக்கான வளங்களைப் பகிர்ந்துகொள்வதில் உள்ள தேவை குறித்து வலியுறுத்தப்பட்டது. மேலும் எதிர்காலத்தில் வளர்ச்சிப் பாதையில் முன்னேறுவதில் இந்த நாடுகளுக்கிடையே அதிக வாய்ப்புகள் இருக்கும் என்று அவர் நம்பிக்கை தெரிவித்தார்.
பேராசிரியர் வெங்கட ராவுக்கு பங்களாதேஷின் கொள்கை ஆராய்ச்சி மைய அறக்கட்டளை விருது - 2022
இந்தியா மற்றும் பிற அண்டை நாடுகளில் சுற்றுலா பற்றிய ஆய்வுகள் குறித்த அறிவையும் விழிப்புணர்வையும் வழங்கியதற்கான பங்களிப்பின் அடிப்படையில் சுற்றுலாவை மேம்படுத்துவதற்காக கொள்கை ஆராய்ச்சி மைய அறக்கட்டளை விருது- 2022, புதுவைப் பல்கலைக்கழகத்தின் சுற்றுலாத்துறையின் பேராசிரியர் மற்றும் மாணவர் நலத்துறையின் புலத்தலைவரான பேராசிரியர் வெங்கட ராவ் அவர்களுக்கு 2022 நவம்பர் 14 அன்று வழங்கப்பட்டது. புதுச்சேரி பல்கலைக்கழகத்தின் துணைவேந்தர் பேராசிரியர் குர்மீத் சிங், பி.ஆர்.சி யின் தலைவர் பேராசிரியர் அக்பருதீன் அகமது மற்றும் ராஜ்ஷாஹி பல்கலைக்கழகத்தின் கலைத்துறை புலமுதன்மையர் பேராசிரியர் டாக்டர் முகமது ஃபாஸ்லுல் ஹக் ஆகியோர் முன்னிலையில் ராஜ்ஷாஹி பல்கலைக்கழகத்தின் துணைவேந்தர் பேராசிரியர் கோலம் ஷாஹிர் சத்தார் இந்த விருதை அவருக்கு வழங்கினார்.